Parkeer hier vir R1,25 m. | Netwerk24
Deur Petrus Malherbe 20 Augustus 2019 14:39
Almal wil 'n huisie by die see hê, maar wat van 'n parkeerplek?
'n Nuwe advertensie vir 'n enkele parkeerplek op die dak van 'n woonstelblok in die Kaapse rykmansbuurt Clifton is besig om die internet op horings te neem.
Die parkeerplek, op die dak van die San Michele-woonstelblok in Victoriastraat in Clifton, is tans in die mark vir 'n stewige R1,25 miljoen.
Dit is sluit darem BTW in.
Die eiendomsgroep Dogon, wat dié deeltitel namens die eienaar(s) verkoop, beskou dit as 'n "seldsame" vonds in 'n gebied waar veilige parkeerplek so skaars soos hoendertande is.
Minstens het die parkeerplek ook 'n skitterende see-uitsig en is dit maar 'n klipgooi van Clifton se gewilde eerste strand.
Tog is R1,25 miljoen nie die meeste wat daar al vir 'n parkeerplek in Clifton opgedok is nie.
Pam Golding het in Desember 2017 'n parkeerplek vir R1,65 miljoen daar verkoop.
Verskeie eiendomme in Clifton is ook te huur teen honderdduisende rande per dag. 'n Praghuis met drie slaapkamers, nege badkamers en vyf eetkamers gesetel langs Clifton se strande is byvoorbeeld te huur teen R150 000 per nag tydens die besige vakansietyd oor Desember.